text: Døgnvagt passer på dyre fugle
  19 oktober 2012 kl. 14.16
  Fugleopdrættere - og formentlig også de kostbare fugle - kan sove roligt om natten, når der er udstilling i Vejle i weekenden. Der er nemlig hyret døgnvagt til at passe på de dyre kræ.
  TV SYDs Søren Laursen besøger kl. 19.30 Vindinghallen, hvor udstillingen åbner lørdag kl. 13. 
  Det er Sydjysk Fugleforening, som er arrangør af udstillingen, hvor det er eksotiske fugle af eget opdræt, der er i centrum. Og der er meget kostbare fugle imellem - med værdi på op mod 50.000 kr. 
  Det er anden gang, at fugleforeningen hyrer professionelle vagter til at passe på de dyre fugle. Foreningen har flere gange oplevet, at der er stjålet eksotiske fugle fra den voliere, som den har i den kommunale Skyttehushaven. Her er det dog ikke de dyreste fugle, som opholder sig. I foråret var det formentlig professionelle som stjal kanariefugle og dværgpapegøjer.
  